西洋畫

**西洋畫**（）泛指西方世界嘅傳統畫藝，一般會涵蓋由古希臘、古羅馬時期開始，直到現代歐美等地嘅繪畫實踐。呢種畫藝傳統歷史上一路有發展，開發咗自己一套技法，例如係透視投影噉。後來由於殖民、貿易等嘅途徑，西洋畫逐漸由歐美擴散到全世界。喺藝術史上，西洋畫時常會用嚟同中國畫等非西方繪畫系統做對比。

## 寫實主義

寫實主義（realism）係 1850 年代喺法國盛行嘅一種藝術運動：主張畫應該盡可能追求準確噉描述現實，避免喺作品當中加入任何誇大嘅線條、唔自然嘅色彩或者超自然元素等唔真實嘅嘢，所以寫實主義嘅畫作好多時望落甚至會似相多過似畫。呢啲特色令寫實主義藝術同（例如）成日用誇張扭曲線條嘅表現主義（睇下面）或者主張虛幻同不真實嘅超現實主義（睇下面）成強烈嘅對比。寫實主義喺 19 世紀嘅全盛被認為係對浪漫主義嘅一種反叛：源自 18 世紀尾嘅浪漫主義當時主導咗法國畫界，追求以強烈嘅情感做藝術品嘅主導－而寫實主義就反而係追求客觀同真實；及後寫實主義仲有影響法國嘅第啲藝術同擴展去喺正法國隔離、而且同樣講羅曼語族語言嘅意大利嗰度，對打後嘅意大利藝術有一定嘅影響。

一件藝術品可以淨係局部噉跟從寫實主義：例如一幅畫作可以強調喺題材同圖像上都要真實，幅作品明顯睇得出係畫緊一啲真實存在嘅嘢，而且個畫家會想盡力務求自己幅作品似一幅相，呢個特點喺好多 19 世紀嘅歐洲人像畫身上都可以睇到；另一方面，一個藝術家又可能會追求圖像上真實，但題材唔真實，例如幅作品畫神話入面嘅故事，但畫面依然追求畫到好似一幅相噉。


File:El almuerzo, by Diego Velázquez.jpg|《農夫嘅晏晝飯》（The Farmers' Lunch）委拉斯蓋茲（Velázquez），1618 年
File:Jean-Baptiste Greuze (French - The Laundress (La Blanchisseuse) - Google Art Project.jpg|《洗衫女工》（The Laundress）格勒茲（Greuze），1761 年
File:Gustave Courbet - Bonjour Monsieur Courbet - Musée Fabre.jpg|《你好，古比先生》（Bonjour, Monsieur Courbet）古比（Gustave Courbet），1854 年
File:Albert Edelfelt - The Luxembourg Gardens, Paris.jpg|《盧森堡花園》（The Luxembourg Gardens）艾伯特·埃德爾費爾特（Albert Edelfelt），1887 年


## 印象派

印象派（impressionism）係喺 19 世紀尾法國畫界開展嘅一場藝術運動。呢個門派嘅畫作有以下嘅特徵：
*用幼細、但明顯睇得到嘅筆觸；
*構圖開放，放寬咗「主題」同「背景」之間嘅界線；
*平凡嘅題材，興畫日常生活嘅景象，相對於傳統歐洲畫藝偏好以歷史大事或者聖經故仔等「宏大」嘅嘢做題材；
*異常嘅視角；
*以物件嘅郁動作為人類感知嘅重要部份，好多時會用濛濛地嘅圖像代表物件嘅郁動－畫家嘗試捕捉望到物件嗰一剎那所見到嘅影像（**印象**）；
*強調準確噉描繪光嘅變化－印象派畫家受到當時物理學上光學知識嘅演進影響，反對當時歐洲畫家淨係喺室內畫畫嘅傳統，會走去室外畫畫，嘗試了解喺自然光下嘅物件嘅色水應該係點嘅。
以法國畫家莫奈（Claude Monet）喺 1874 年畫嘅油畫《日出印象》（法文：Impression, soleil levant）為例，日出印象廣泛噉俾人認同係印象派嘅代表作，呢幅畫題材好平凡，描繪一個日出景象，畫一個室外見到嘅景，而且畫中物件好濛，強調咗啲物件嘅郁動同光暗。

印象派喺歷史上幾經轉折：初頭（當時嚟講好反傳統嘅）印象派廣受法國藝術界批評，例如因為印象派畫家興畫一啲平凡、日常生活當中嘅嘢，搞到當時嘅（偏好宏大題材嘅）法國畫界覺得佢哋難登大雅之堂；不過，打後喺一眾印象派畫家嘅努力下，印象派最後得到成個歐洲藝術界嘅承認。而到咗廿一世紀，印象派，仲影響咗世界多地嘅畫藝，好似係嶺南畫派噉，就係結咗中國畫同印象派思潮而生嘅一個畫派。


File:Claude Monet, Impression, soleil levant.jpg|《日出印象》
File:The Tragic Actor (Rouvière as Hamlet).JPG|《可悲嘅演員》（The Tragic Actor）馬內，1866 年
File:Edgar Germain Hilaire Degas 004.jpg|德加畫一場芭蕾舞表演嘅綵排。1873 年
File:Claude Monet - Woman with a Parasol - Madame Monet and Her Son - Google Art Project.jpg|莫奈畫佢老婆同個仔散步。1875 年


## 表現主義

表現主義（expressionism）係 19 世紀尾至廿世紀初起源於德國嘅一場現代主義藝術運動。表現主義核心諗頭係強調以主觀嘅角度描繪世界，而唔追求客觀噉描繪世界，所以好多時會用極端嘅情感表現，務求令讀者或者觀眾喺情緒上受到件作品感染，表現主義嘅畫具有以下嘅特徵：
*會扭曲現實，畫起嘢上嚟唔追求要畫作似實物－呢點同（好多時重視盡可能噉畫得似實物）嘅傳統西洋畫藝成強烈對比；
*喺用色上大膽，一幅畫作裏面有對比好強好刺眼嘅多種顏色；
*將物件嘅某啲特徵誇大，追求加強情緒效果。
以挪威畫家孟克（挪威文：Edvard Munch）1893 年嘅作品《吶喊》（挪威文: Skrik；德文：Der Schrei der Natur，意思係「大自然嘅吶喊」）為例。吶喊廣泛噉俾人認為係表現主義嘅代表作之一，幅畫用咗極度扭曲嘅線條，色彩上好唔似自然景物，而且幅畫嘅主角特徵誇大（身體有誇張、唔真實嘅扭曲），令成幅畫帶有好強烈嘅焦慮情緒。

表現主義喺一戰前正式崛起（不過有學者指出，德文地區嘅藝術早喺中世紀經已有表現主義特徵）。話咁快就喺以柏林做中心嘅德國－以至成個日耳曼歐洲（包括挪威、瑞典、同奧地利等地區）－大受歡迎。打後，表現主義仲擴展咗去畫同詩以外嘅藝術型式當中，例子有表現主義建築。


File:Edvard Munch, 1893, The Scream, oil, tempera and pastel on cardboard, 91 x 73 cm, National Gallery of Norway.jpg|《吶喊》
File:Franz Marc-In the Rain(Im Regen) (1912).jpg|《雨中》（德文：Im Regen）法蘭茲·馬克（Franz Marc），1912 年
File:Franz Marc 020.jpg|《森林入面嘅鹿》（德文：Rehe im Walde）法蘭茲·馬克，1914 年
File:Kirchner - Selbstbildnis als Soldat.jpg|畫自己係士兵嘅樣E. L. 卡希納（E. L. Kirchner），1915 年


## 第啲門派

*後印象派（post-impressionism）：1886 年至 1905 年間喺法國興起嘅一場藝術運動，反對印象派對「要自然噉描述光同顏色」嘅執著，包括強調狂野色調嘅野獸派（fauvism）；好出名嘅荷蘭畫家梵高（Vincent van Gogh）就係一個後印象派畫家。
*立體主義（cubism）：由西班牙畫家畢加索（Pablo Picasso）帶動嘅一場廿世紀初藝術運動，追求將畫簡化，將圖像變成有咁簡約得咁簡約嘅線同形狀簡單化；立體主義打破咗好多先前嘅藝術傳統，亦被指係超現實主義等打後嘅藝術運動嘅先驅。
*超現實主義（surrealism）：起源於 1920 年代嘅法國，由達達主義演變出嚟，講求刻意唔跟現實，畫出好怪異同望落唔合常理嘅圖像。達利（Salvador Dalí）就係一個超現實主義畫家。
*抽象表現主義（abstract expressionism）：起源於 1940 年代紐約市嘅一場藝術運動，被指係美國發展出一套獨有畫藝嘅開端；抽象表現主義受超現實主義影響，唔以描繪具體嘅物件做目標，而係通過用點、線、面、色彩、形體同構圖等抽象化嘅嘢嚟傳達各種情緒。
*普普藝術（pop art）：喺廿世紀中源自美國同英國嘅一場藝術運動，集中於運用流行文化當中嘅影像嚟創造藝術品；普普藝術會用到廣告同漫畫等量產嘅文化產品裏面嘅影像做畫作嘅一部份，而呢點被認為係對西人傳統雅藝術（fine art）概念嘅挑戰。
*照相寫實主義（photorealism）：起源於 1960 年代嘅紐約市，追求一幅畫要畫到好似相噉。
... 等等。


File:Vincent van Gogh (1853-1890) - Wheat Field with Crows (1890).jpg|《麥田群鴉》（Wheatfield with Crows）梵高，1890 年


## 睇埋
*油畫
*國畫

## 註釋

## 引咗